Lutakonaukion ja Jyväskylän sataman parkkialueen väliin on tänä kesänä rakennettu pikkuhiljaa puistoa. Puiston suunnittelu- ja rakennusvaiheessa matkaan tulleet mutkat ovat kuitenkin hidastaneet puiston valmistumista.

Jyväskylän satama-alueelle rakennetaan kaupunkilaisten käyttöön tarkoitettua puistoa. Niin sanotun satamanpuiston valmistuminen kuitenkin viivästyy odotetusta. Puiston oli alun perin määrä olla valmis Jyväskylän asuntomessuihin mennessä.

Projektipäällikkö Kari Seuranen Jyväskylän kaupungilta uskoo, että täysin valmiiksi puisto saadaan vasta elokuun puolella ja lopulliset istutukset saattavat jäädä myöhemmälle syksyyn.

– Eläteltiin toiveita, että puisto olisi vihreänä kun asuntomessut alkaa, mutta kyllä se vähän hitaasti nyt käy. Koko ajan tehdään, mutta messuihin mennessä sitä ei valmiiksi saada, Seuranen sanoo.

Alueesta tulee valmistuttuaan terassimainen. Tällä hetkellä puistoon rakennetaan tilaa jakavia muureja jonka jälkeen puistoon päästään laittamaan siirtonurmea.